Kiara Tito

Kiara Tito (lindur më 18 janar 1996) është moderatore, aktore dhe modele shqiptare. 

 Biografia 

 Jeta e hershme 
Ajo ka lindur më 18 janar 1996 në Lushnjë, është rritur në Itali ku pas shumë vitesh u rikthye në Shqipëri për të jetuar në Tiranë. Në moshën 13-vjeçare ajo filloi të hynte në konkurset e modelimit dhe bukurisë, dhe fitoi titullin "Miss Inteligjenca". Tito diplomoi në Universitetin Barleti në Tiranë, në degën e shkencave politike. 

 Fillet e karrierës në prezantim televiziv 
Në vitin 2015 ajo fitoi vendin e saj në moderim mes 200 konkurrentëve të tjerë si e përzgjedhura e publikut për të moderuar Top Select në Top Channel. Pas kësaj, Tito mori pjesë në videoklipe të ndryshme dhe në evente të ndryshme në rolin e moderatores. Në vitin 2018, ajo konkurroi në çift me ambientalistin Sazan Guri në sezonin e pestë të garës së kërcimit Dance With Me Albania në TV Klan. Ajo filloi të moderojë një program të kirurgjisë plastike të quajtur Doktor Plastik në ABC News Albania, Në 2020 ajo ishte prezantuese e programit Style Star në ABC për dy sezone. 

 Big Brother VIP Albania 
Në vitin 2022 u ftua në sezonin e dytë të programit Big Brother VIP Albania, ku takoi këngëtarin Luiz Ejlli. Me kalimin e kohës, Ejlli dhe Tito zhvilluan një marrëdhënie të ngushtë personale. Kjo marrëdhënie ishte shumë e hapur ndaj publikut, dhe në ditën 39 e zyrtarizoi Tito që ajo dhe Ejlli ishin çift në dashuri. Ajo u eliminua nga shtëpia Big Brother në ditën 92, duke u ndarë përkohësisht nga ai. Në natën e fundit të Big Brother VIP Albania 2, më 6 maj 2023, Tito kurorëzoi zyrtarisht në martesë lidhjen e saj me Luiz Ejllin në një ceremoni publike martesore në Bashkinë e Tiranës, që shoqëruar nga familjet e tyre dhe pjesëmarrësit e atij sezoni. Ceremoninë martesore e pasoi edhe fitorja e Luiz Ejllit për sezonin e dytë të Big Brother VIP Albania. 

 Rikthimi në karrierë dhe zhvillimi i jetës personale 
Vetëm dy muaj pas BBVA 2, ajo iu kthye moderimit duke e ngulitur prezencën e saj në Top Channel. Në 2023 ajo drejtoi emisionin Kepi i VIP-ave, duke vazhduar me programin Fan Club DWTS (ndërmjet episodave të Dancing With The Stars).  

Me anë të këngës "Frymë" nga Luiz Ejlli, ajo njoftoi publikun për ardhjen në jetë të fëmijës së tyre të parë, Luna Mari Ejlli, të lindur më 30 prill 2024. 

Në tetor të vitit 2024, Titos iu besua moderimi i emisionit humoristik Portokalli krahas Nevina Shtyllës dhe Salsano Rrapit. Ajo edhe iu bashkangjit trupës humoriste si aktore në disa edicione.

 Referime 

Kategoria:Lindje 1996
Kategoria:Moderatorë shqiptarë
Kategoria:Big Brother VIP Albania 2
Kategoria:Gra shqiptare